قندیل بلوچ

**فوزیہ عظیم**(یکم مارچ 1990ء | 15 جولائی 2016ء) جو **قندیل بلوچ** کے نام سے مشہور تھیں، پاکستانی ماڈل، اداکارہ، حقوقِ نسواں کی علمبردار اور سوشل میڈیا کی مشہور شخصیت تھیں۔ سوشل نیٹ ورک پر اپنی روز مرہ زندگی اور مختلف متنازع معامالات پر اپنی وڈیوز کی وجہ سے وہ شہرت کی بلندیوں پر جا پہنچیں۔ ان کے ہزاروں پیرو کار (فالورز) تھے جو ان کی پوسٹوں کو پسند اور انھیں شیئر بھی کرتے تھے۔ قندیل کی مدح سرائی حقوق نسواں کے فعالیت پسند، مغرب زدہ خواتین، جدید تعلیم یافتہ خواتین کے علاوہ کئی مرد بھی کرتے تھے جو کسی معروف خاتون میں انفرادیت کی فضا دیکھنے کے متمنی تھے۔ 
### سوشل میڈیا میں تعارف
قندیل بلوچ کو سب سے پہلے 2013ء میں میڈیا کی طرف سے توجہ ملنا شروع ہوئی جب وہ پاکستان آئیڈل نامی مقابلے میں حصہ لے رہی تھیں۔ ان کا آڈیشن انٹرنیٹ پر جنگل کی آگ کی طرح پھیل گیا اور انھیں انٹرنیٹ پر بہت شہرت ملی۔ وہ پاکستان میں انٹرنیٹ پر تلاش کی جانی والی 10 اولین شخصیات میں شمار ہوتی تھیں اور ان کی پوسٹوں اور وڈیوز پر جج کے موضوعات اور مواد پر انھیں اکثر کڑی تنقید کا نشانہ بنایا جاتا تھا۔

15 جولائی 2016ء کی رات کو انھیں نیند کے دوران ان کا گلا گھونٹ کر مار دیا گیا۔ وہ اپنے والدین کے پاس ملتان آئی ہوئی تھیں۔ ان کے بھائی وسیم عظیم نے اس قتل کو تسلیم کرتے ہوئے الزام لگایا کہ مقتولہ ‘خاندان کی عزت پر حرف‘ لانے کا سبب بن رہی تھیں۔ یہ اس بات کے باوجود ہے کہ قندیل کے والد کا دعوٰی ہے وہ ایک نہایت نرم گفتار، ملنسار اور دوسروں کی مدد کرنے کے معاملوں میں ہمیشہ آگے رہی تھی۔ اس نے کئی مصیبت زدوں کی مدد کی تھی، یہاں تک کہ کئی مواقع پر اس نے اپنے بھائی وسیم عظیم کی بھی کافی مدد کی تھی۔ تاہم سماجی میڈیا پر جس طرح کی تشہیر رواں تھی، اس سے قندیل کا بھائی کافی افسردہ اور اس بات سے کافی بپھرا ہوا تھا۔ اسی وجہ سے اس نے ایک رات اپنی ہی بہن کی اپنے ہی ہاتھوں جان لے لی۔ یہ واقعہ عزت کے نام پر قتل کے سر فہرست واقعات میں ایک شمار کیا گیا اور اس کی سماجی میڈیا میں عمومًا کافی تنقید کی گئی۔ کئی لوگ جو قندیل کے افکار اور اس کی طرز زندگی سے ناخوش تھے، وہ بھی انسانیت کی بنیاد پر اس قتل کی سماجی میڈیا پر مذمت کر چکے ہیں۔ 

## ابتدائی زندگی
قندیل بلوچ یکم مارچ 1990ء کو ڈیرہ غازی خان میں پیدا ہوئیں۔ ان کی پرورش شاہ صدر دین میں ہوئی۔ ان کے چھ بھائی اور چھ بہنیں ہیں۔ ان کی پہلی ملازمت بس میزبان کی تھی۔

## کیریئر
قندیل بلوچ کی شہرت کا دارومدار سوشل میڈیا پر ان کے مراسلے تھے جن میں تصاویر، وڈیوز اور تبصرے شامل ہوا کرتے تھے۔ پاکستان کی قدامت پسند اکثریت کے خیال میں وہ بہت زیادہ بے باک تھیں۔ بعض بین الاقوامی خبر رساں اداروں نے ان کا مقابلہ کیم کارداشیان سے اور انھیں پاکستان کی کم کرداشیان قرار دیا، مگر مقامی مبصرین نے انھیں کیم کاردایشیان سے زیادہ اہم قرار دیا کہ قندیل بلوچ معاشرے کے رواج کے خلاف کھڑی ہو کر صف بند ہو گئی تھیں اور اپنی مرضی کی زندگی جی رہی تھیں۔

جون 2016ء میں قندیل کی ملاقات ایک بزرگ مذہبی عالم مفتی عبد القوی سے ہوٹل کے کمرے میں ہوئی۔ ملاقات کا مقصد دین کے بارے معلومات کا حصول تھا۔ تاہم اس ملاقات سے سوشل میڈیا پر ہنگامہ کھڑا ہو گیا اور ان کی تصاویر انتہائی تیزی سے پھیلنے لگیں۔ ان تصاویر میں قندیل بلوچ نے مفتی کی ٹوپی پہنی ہوئی تھی۔ نیز اس ملاقات کے نتیجے میں مفتی کو پاکستانی مذہبی کمیٹیوں میں اپنے عہدے سے ہٹا دیا گیا۔

اس سے قبل قندیل بلوچ کو سوشل میڈیا پر اس وقت زیادہ توجہ ملی جب انھوں نے اعلان کیا کہ اگر پاکستان 18 مارچ 2016ء کو بھارت کے خلاف ٹی 20 مقابلہ جیت گیا تو وہ عریاں رقص کریں گی جو شاہد آفریدی کے نام ہوگا۔ یہ مختصر اعلان سوشل میڈیا پر جنگل کی آگ کی مانند پھیل گیا مگر پاکستان اس مقابلے میں ناکام رہا۔ بھارتی ذرائع ابلاغ میں بعضوں نے قندیل بلوچ کا موازنہ پونم پانڈے سے بھی کیا کہ دونوں میں شخصیات متنازع اور ایک دوسرے سے مماثل تھیں۔

جوں جوں سوشل میڈیا پر ان کی موجودگی عام ہوتی گئی، انھوں نے پاکستانی معاشرے میں خواتین کے مقام پر بات کرنا شروع کر دی۔ وفات سے ایک ہفتہ قبل انھوں نے ایک موسیقی کی وڈیو جاری کی جس کا نام ‘بین‘ تھا اور اس میں انھوں نے پاکستان میں خواتین پر لگائی جانے والے پابندیوں پر بات کی۔

ایک متنازع میزبان مبشر لقمان کے ساتھ بات کرتے ہوئے قندیل بلوچ نے سنی لیونی، راکھی ساونت اور پونم پانڈے سے متاثر ہونے کا اعتراف کیا۔ قندیل نے یہ بھی بتایا کہ بہت سارے میڈیا گروپ، ادارے اور لوگ انھیں اپنے شوز میں دعوت دے رہے ہیں تاکہ ان کے پروگرام کی ریٹنگ بڑھ سکے۔

## حفاظتی خدشات
جون 2016ء کو مفتی عبد القوی سے ملاقات کے بعد قندیل بلوچ نے بتایا کہ انھیں مفتی عبد القوی اور دیگر افراد کی جانب سے موت کی دھمکیاں مل رہی ہیں۔ اسی وقت قندیل بلوچ کے سابقہ شوہر کی جانب سے میڈیا میں ان کی مختصر شادی کے بارے معلومات آنا شروع ہو گئیں۔ قندیل بلوچ نے اپنے شوہر کے بارے بتایا کہ وہ تشدد کرتا تھا اور کھلے عام اپنی شادی سے ہونے والی تکالیف کے بارے روتے ہوئے بات کی۔ 14 جولائی 2016ء کو قندیل بلوچ نے ایکسپریس ٹریبیون کے نامہ نگار سے فون پر بات کرتے ہوئے اپنی جان کو لاحق خطرات کا ذکر کیا۔ انھوں نے بتایا کہ انھوں نے پولیس سے مدد مانگی مگر کوئی جواب نہ ملنے پر وہ اپنے والدین کے ہمراہ عید الفطر کے بعد پاکستان سے باہر منتقل ہو رہی ہیں کہ پاکستان میں وہ خود کو محفوظ نہیں سمجھتیں۔

## ذاتی زندگی
قندیل بلوچ کی شادی عاشق حسین سے 2008ء میں ہوئی اور دونوں کا ایک بیٹا بھی ہے۔ قندیل بلوچ نے ایک سال بعد اپنے شوہر سے علیحدگی اختیار کر لی کہ ان کا شوہر مارتا ہے۔ قندیل بلوچ کی دوسری شادی کے بارے بھی اطلاعات آتی رہی ہیں۔

## قتل
15 جولائی 2016ء کو قندیل بلوچ کو ان کے بھائی وسیم نے نشہ آور دوا دے کر گلا گھونٹ کر قتل کر دیا۔ قتل کی یہ واردات ملتان میں قندیل بلوچ کے والدین کے گھر ہوئی۔ قتل کی اطلاع سب سے پہلے ان کے والد عظیم نے دی۔ پہلے پہل ہلاکت کا سبب گولی قرار دی گئی مگر پھر ڈاکٹری معائینے سے علم ہوا کہ موت کی وجہ دم گھٹنا تھی۔ قتل کی یہ واردات 15–16 جولائی کی درمیانی رات کو سوا گیارہ سے ساڑھے گیارہ بجے کے درمیان ہوئی۔ جب لاش دریافت ہوئی تو قتل کو ہوئے پندرہ سے 36 گھنٹے گذر چکے تھے۔ قندیل بلوچ کی لاش پر موجود نشانات سے علم ہوا کہ ان کا منہ اور ناک بند کر کے قتل کیا گیا۔ پولیس نے اس قتل کو ‘ناموسی قتل‘ قرار دیا۔

قتل کی ایف آئی آر درج ہوئی جس میں مقتولہ کے بھائی وسیم اور دوسرے بھائی اسلم شاہین کو ملزم نامزد کیا گیا کہ اسلم شاہین نے ہی وسیم کو قتل پر آمادہ کیا۔ قندیل بلوچ کے والد عظیم نے ایف آئی آر میں بتایا کہ مقتولہ کو اس کے بھائی وسیم اور اسلم شاہین نے پیسوں کی خاطر قتل کیا۔ مقتولہ کے والد نے پریس کو بتایا: ‘میری بیٹی بہادر تھی اور میں اس کے بہیمانہ قتل کو نہ تو بھولوں گا اور نہ معاف کروں گا‘۔ وسیم بلوچ کو 16 جولائی کی شام کو گرفتار کر لیا گیا۔ اس نے اپنی بہن کے قتل کو تسلیم کیا اور بتایا: ‘وہ (قندیل بلوچ) خاندان کا نام ڈبو رہی تھی اور میں اسے مزید برداشت نہ کر سکا۔ میں نے اسے جمعہ کی رات ساڑھے گیارہ بجے کے لگ بھگ جب سارے گھر والے سو گئے تھے، قتل کر دیا۔ میرا بھائی اس قتل میں شامل نہیں۔‘ اس مقدمے کے مدعیت میں ریاست بھی شامل ہے جس کی وجہ سے مقتولہ کے لواحقین قاتل کو معاف نہیں کر سکتے۔

## ردِ عمل
قندیل بلوچ کے قتل کی میڈیا کی مشہور شخصیات اور عام لوگوں نے دنیا بھر سے مذمت کی جبکہ بعض پاکستانی لوگ اس قتل کی حمایت کرتے نظر آئے۔ عمران خان، بلال بھٹو زرداری، شرمیلا فاروقی، ریحام خان، صنم بلوچ، عثمان خالد بٹ، میشا شفیع، نادیہ حسین اور علی ظفر جیسی شخصیات نے قتل کی مذمت کی۔ مشہور فلم ساز شرمین عبید چنائے نے اس کی مذمت کرتے ہوئے کہا: ‘مجھے محسوس ہوتا ہے کہ جب تک ہم ایسے مجرموں کو نشانِ عبرت نہ بنائیں، جب تک ایسے قاتلوں کو جیل نہ بھیجا جائے، جب تک ہم ایسے قتل کو یک زبان ہو کر مسترد نہ کریں اور یہ بات واضح ہو کہ ایسے قاتل اپنی بقیہ زندگی جیل کی سلاخوں کے پیچھے بسر کریں گے، تب تک کہ اس ملک میں کوئی بھی عورت محفوظ نہیں۔ کوئی دن ایسا نہیں جاتا کہ ہم اخبار اٹھائیں اور اس میں کسی عورت کے قتل کی خبر نہ موجود ہو۔ یہ چیز وبائی صورت اختیار کر چکی ہے۔‘

برطانوی وزیرِ اعظم تھریسا مئے نے قتل کی مذمت کرتے ہوئے کہا، ایسے قتل میں کوئی عزت یا ناموس نہیں ہوتی اور ایسی واردات کو دہشت گردی شمار کیا جانا چاہیے۔ خاندان کی عزت کے نام پر کسی عورت کو اس کے مرد رشتہ دار کی جانب سے قتل مجرمانہ فعل ہے۔ ناموسی قتل کے خلاف قانون بنانے کی اہمیت اجاگر کرتے ہوئے پاکستانی وزیرِ اعظم نواز شریف کی بیٹی مریم نواز نے اعلان کیا: **ہم نے تجاویز اور بحث کے بعد اس قانون کا ابتدائی مسودہ تیار کر لیا ہے۔ اس کو جلد از جلد مکمل کر کے 21 جولائی کو پارلیمان میں مزید بحث اور منظوری کے لیے پیش کر دیا جائے گا۔**

قندیل بلوچ کے لیے لاہور اور کراچی میں موم بتیاں جلائیں گئیں۔ بین الاقوامی میڈیا جیسا کہ *[[ڈیلی میل]]*،  *[[دی گارڈین]]*، *[[یو ایس اے ٹوڈے]]*، *[[نیو یارک ٹائمز]]*، *[[ٹائم (میگزین)|ٹائم]]*، *[[وال اسٹریٹ جرنل]]*، *[[واشنگٹن پوسٹ]]*، *[[ٹائمز آف انڈیا]]*، *[[دی ہالی ووڈ رپورٹر]]*، *[[دی گلوب اینڈ میل]]*، اور دیگر بہت سارے اداروں نے قتل کی مذمت کرتے ہوئے ناموسی قتل کے خلاف بیداری میں حصہ لیا۔

## مزید دیکھیے
* ناموسی قتل

## حوالہ جات

## بیرونی روابط
* * * * 

زمرہ:1437ھ کی وفیات
زمرہ:1990ء کی پیدائشیں
زمرہ:2016ء کی وفیات
زمرہ:ایشیا میں 2016ء میں قتل
زمرہ:پاکستان میں 2016ء میں قتل
زمرہ:پاکستان میں خواتین کے خلاف تشدد
زمرہ:پاکستان میں مقتول افراد
زمرہ:پاکستان میں ناموسی قتل
زمرہ:پاکستانی انٹرنیٹ مشاہیر
زمرہ:پاکستانی گلوکارائیں
زمرہ:پاکستانی ماڈل خواتین
زمرہ:پاکستانی مقتولین
زمرہ:خواتین پر تشدد
زمرہ:خواتین کے خلاف تشدد کے واقعات
زمرہ:خواہر کشی
زمرہ:دم گھٹنے سے اموات
زمرہ:ضلع ڈیرہ غازی خان کی شخصیات
زمرہ:غیرت کے نام پر قتل
زمرہ:کراچی کی شخصیات
زمرہ:مقتول اداکارائیں
زمرہ:مقتول ماڈل
زمرہ:نسائیت پسند پاکستانی
زمرہ:بلوچ شخصیات
زمرہ:ویکی ڈیٹا سے مطابقت رکھنے والی مختصر تفصیل
زمرہ:پنجابی شخصیات
زمرہ:پاکستانی اداکارائیں
زمرہ:اکیسویں صدی کی پاکستانی اداکارائیں
زمرہ:اکیسویں صدی کی پاکستانی گلوکارائیں
زمرہ:پاکستان میں پیدا ہونے والی شخصیات بلحاظ شہر
زمرہ:اکیسویں صدی کی پاکستانی خواتین
زمرہ:پاکستان میں جرائم
زمرہ:گلوکار
زمرہ:1985ء کی پیدائشیں
زمرہ:مقتول پاکستانی شخصیات
زمرہ:پاکستانی اداکار
زمرہ:2016ء میں جرائم